Iz Slovenije i Mađarske uvozimo čak 200.000 tona mlijeka godišnje

Hrvatska je lani proizvela ukupno oko 451.000 tona kravljeg mlijeka, što je skoro četiri posto manje nego godinu ranije.

Prema novim podacima Ministarstva poljoprivrede, lani je u odnosu na 2007. godinu (rekordnu u posljednjih 20 godina) zabilježen pad proizvodnje od gotovo 50 posto. Ili, pretvoreno u konkretne količine, danas proizvodimo čak 400.000 tona mlijeka manje.

Broj muznih krava pritom je drastično smanjen. Dok smo ih 2007. godine imali oko 236.000, predlani je njihov broj pao na 79.000 grla. Odnosno, u tom smo razdoblju ostali bez 157.000 krava.

Zato već godinama raste uvoz mlijeka: lani smo ga uvezli oko 238.000 tona, što je, doduše, nešto manje nego godinu ranije, ali i 13 posto više u odnosu na 2021. godinu.

Već godinama najviše mlijeka uvozimo iz susjedne Mađarske i Slovenije, ukupno gotovo 82 posto svih uvezenih količina lani. Iz Mađarske smo prošle godine uvezli 118.000 tona mlijeka, a iz Slovenije gotovo 77.000 tona.

U prvih šest mjeseci ove godine Hrvatska je uvezla oko 120.000 tona mlijeka: iz Mađarske 61.500 tona, a iz Slovenije blizu 39.000 tona. Ukupno je uvoz iz te dvije zemlje iznosio oko 100.000 tona, odnosno 83 posto ukupnog uvoza.

Kako otkrivaju u Ministarstvu poljoprivrede, predlani smo domaćom proizvodnjom pokrivali tek 50-ak posto potreba za svježim mlijekom. Sve ostalo smo uvozili.

Objava Iz Slovenije i Mađarske uvozimo čak 200.000 tona mlijeka godišnje pojavila se prvi puta na Danica.hr.