Hrvatska izgubila 106.000 krava! Mlijeko stiže iz Mađarske i Slovenije

Ukupna otkupljena količina kravljeg mlijeka lani je iznosila blizu 379 milijuna kilograma, što je tek mrvicu više (0,5 posto) u odnosu na predlani.

Otkrivaju to novi podaci Ministarstva poljoprivrede iz kojih se može iščitati i kako je u prvih 11 mjeseci lani došlo do vrijednosnog povećanja uvoza od gotovo 14 posto u odnosu na isto razdoblje predlani.

Svježeg mlijeka i vrhnja u tih 11 mjeseci uvezli smo oko 219 milijuna kilograma. Najviše iz Mađarske (108 milijuna), Slovenije (71 milijun) i Poljske (11 milijuna kilograma).

Od 2020. do 2023. godine količina uvezenog mlijeka i vrhnja skočila je za 35 milijuna kilograma, a rast je nastavljen i protekle godine. No, još nema podataka o uvozu za svih 12 mjeseci.

Zbog potonuća poljoprivrede ugrožena prehrambena sigurnost Hrvatske!

Državni zavod za statistiku pak u petak je objavio kako je početkom studenoga u Hrvatskoj bilo oko 70.000 muznih krava, što je čak 60 posto manje nego potkraj 2014. godine, kad smo ih imali ukupno oko 176.400.

U proteklom desetljeću, dakle, ostali smo bez više od 106.000 muznih krava! Riječ je o poljoprivrednoj katastrofi i nacionalnoj nepogodi koja ima razorne posljedice. Zabrinjavaju li te sumorne brojke ikog u Lijepoj našoj?

U odnosu na siječanj lani, u siječnju ove godine prosječne cijene mliječnih artikala bile su za većinu proizvoda više. Značajno su više cijene kiselog vrhnja (do 13,5 posto), sireva gouda i edam (do 20 posto), maslaca (do 17 posto) te svježeg mlijeka s 3,2 posto masti (oko 6,5 posto).

Objava Hrvatska izgubila 106.000 krava! Mlijeko stiže iz Mađarske i Slovenije pojavila se prvi puta na Danica.hr.