Radnici u Sloveniji i dalje zarađuju 64 posto više nego u Hrvatskoj

Prosječan trošak rada po satu u cijelom gospodarstvu lani je bio 33,5 eura u Europskoj uniji, procijenio je Eurostat.

Prosječni troškovi rada po satu pokazuju značajne razlike između zemalja EU-a, pri čemu su najniži troškovi zabilježeni u Bugarskoj (10,6 eura), Rumunjskoj (12,5) i Mađarskoj (14,1), dok su najviši u Luksemburgu (55,2), Danskoj (50,1) i Belgiji (48,2 eura).

Hrvatska je sa 16,5 eura i dalje u skupini EU zemalja s najnižom satnicom, ali smo skočili za nekoliko mjesta. Iza nas su danas Bugarska, Rumunjska, Mađarska, Litva i Latvija. No, EU prosjek satnice je i dalje duplo veći nego u Hrvatskoj.

Usporedbe radi, satnica u Sloveniji lani je iznosila 27,1 euro (što je 64 posto više nego kod nas), Austriji 44,5 eura, a Njemačkoj 43,4 eura. Toliko o tome da se Hrvatima danas više ne isplati raditi u Njemačkoj ili Austriji, na primjer.

Unutar eurozone troškovi rada po satu rasli su lani u svim zemljama. Najveći rast zabilježen je u Hrvatskoj (14,2 posto), Latviji (12,1) i Litvi (10,8 posto). Za zemlje EU izvan eurozone satnica je najviše skočila u Rumunjskoj (14,2), Bugarskoj (13,9) i Mađarskoj (13,6 posto).

Objava Radnici u Sloveniji i dalje zarađuju 64 posto više nego u Hrvatskoj pojavila se prvi puta na Danica.hr.